Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 156

2. A szakiskolák 9–10. évfolyamán folyó idegennyelv-oktatás céljai Az idegennyelv-oktatás alapvető célkitűzése – korosztálytól és iskolatípustól függetlenül – a tanulók idegen nyelvi kommunikatív kompetenciájának a fejlesztése. A kommunikatív nyelvi kompetencia fogalma azonos a használható nyelvtudással. Az adott szituációnak megfelelő nyelvhasználati képességet jelenti, ami a nyelvhasználat során receptív és produktív nyelvi tevékenységekben nyilvánul meg, szóban vagy írásban. A kommunikatív nyelvi kompetencia szintjeinek meghatározása a négy nyelvi alapkészség: – beszédértés – olvasásértés – beszédkészség – íráskészség és ezek kombinációi, a szóbeli és írásbeli interakció területén történik. A szakiskola 9–10. évfolyamán folyó idegennyelv-oktatás célja, hogy a tanulók a 10. évfolyam végére – a négy nyelvi alapkészség területén elérjék és biztonsággal teljesítsék a Közös Európai Referenciakeretben leírt hatfokú skálán mérve az A1 szintet, – elmozduljanak az A2 szint irányába, és – legalább egy vagy két nyelvi alapkészség területén (ezek jellemzően a beszédértés és/vagy beszédkészség), ideális esetben mind a négy nyelvi alapkészség területén elérjék, esetenként túl is lépjék az A2 szintet. Bár a kétéves tanulási folyamat összefüggő egységet képez, a 9. évfolyamon a hangsúly a felzárkóztatáson és az A1 szint elérése érdekében a tanulók idegen nyelvi kommunikatív kompetenciájában megmutatkozó hiányosságok pótlásán van. Az A2 szint irányába történő továbblépés túlnyomórészt a 10. évfolyam feladata.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes